VN en EU se aandag op plaasgeweld | Landbou
VN en EU se aandag op plaasgeweld
"Nêrens in die wêreld is boere se veiligheid onder soveel druk as in Suid-Afrika nie," sê dr. Theo de Jager, voorsitter van die Wêreldlandbou-organisasie.
Agri SA het byna twee jaar gelede op 'n vergadering in Zambië die kwessie van plaasmoorde onder die aandag van die Wêreldorganisasie vir Boere (WFO) gebring. Met dr. Theo de Jager, 'n Suid-Afrikaanse boer, nou aan die stuur van sake by die WFO, het dié organisasie die veiligheid van boere wêreldwyd opnuut ondersoek.
"Nêrens in die wêreld is boere se veiligheid onder soveel druk as in Suid-Afrika nie," sê De Jager. Hy sê hoewel boere in die noordooste van Nigerië en die noordooste van Kenya kwaai onder terrorisme deurloop en daar by die WFO groot kommer heers oor die opstalaanvalle op boere in die noordooste van die Demokratiese Republiek van die Kongo (DRK), is hierdie aanvalle nie so wreedaardig soos dié op Suid-Afrikaanse boere nie.
De Jager gee toe dat dit 'n verskriklike realiteit is as 'n mens in gedagte hou dat die boere in die DRK hoofsaaklik vroue is en dat dit vir booswigte algemene praktyk is om hierdie vroue-boere te verkrag wanneer hulle 'n gehuggie of opstal inval. "Dit eindig egter selde in moord, en selfs in Kenya en Nigerië, waar mense gereeld ontvoer word, word hulle nie aan die wreedaardige marteling blootgestel wat ons in Suid-Afrika sien nie."
Goeie steun vanuit die VN en EU
Hoewel De Jager die Zimbabwiese kommersiële boerevereniging by die WFO verteenwoordig omdat dié organisasie hom vir die presidentskap benoem het, laat hy geen geleentheid om die kwessie van plaasveiligiheid in Suid-Afrika aan te spreek, verbygaan nie. Hy sê hy kry goeie steun uit die Verenigde Nasies en Europese Unie se kringe vir die saak van Suid-Afrikaanse boere en hul veiligheid. "Rusland, Denemarke en Brittanje is veral bekommerd oor die situasie op ons plase, maar hulle raak nou eers daarvan bewus."
De Jager sê groot dele van die buiteland weet nie wat op Suid-Afrikaanse landelike gebiede aangaan nie omdat die verslaggewing oor sekere kwessies, soos moorde op plase, hoofsaaklik in Afrikaans gedoen word. "Met die uitsondering van die Sowetan, lyk dit of die Engelse media in Suid-Afrika die situasie op ons plase grootliks ignoreer," sê hy.
Hoewel daar geen bewys is dat rooftogte op plase polities gemotiveerd of gekoördineerd is nie, ervaar boere dit as 'n baie direkte aanval op hulle as groep. De Jager sê die drie hoofredes daarvoor is die wreedaardige van die aanvalle, opruiende uitsprake deur politieke leiers en die ANC se traagheid om daadwerklik op te tree en te wys dat hy erns het met boere se veiligheid.
"Boere voel uitgelewer. As daar 'n erns met plaasveiligheid by die Regering was, sou Suid-Afrika nou al 'n spesialis-eenheid op die been gehad het wat uitsluitlik op landelike veiligheid fokus."